Duisende maak stem dik oor toelatings by Gautengse skole | Maroela Media
Melanie Buys (links) van die SOS en Werner Human (regs) van Solidariteit oorhandig Donderdag 15 000 kommentare aan twee verteenwoordigers van die Gautengse onderwysdepartement. Foto: Reon Janse van Rensburg.
Die burgerregte-waghond, AfriForum, die Skoleondersteuningsentrum (SOS) en die vakbond Solidariteit het Donderdag meer as 15 000 kommentare van ouers en lede van die publiek teen die beplande wetswysiging vir Gautengse skole se toelatingsvereistes by die provinsie se onderwysdepartement in Johannesburg ingedien.
Hierdie wysigings behels onder meer dat Panyaza Lesufi, die Gautengse LUR vir onderwys, die finale sê het oor ŉ skool se taal- en toelatingsbeleid. Die departement sal ook kan besluit wanneer ŉ skool vol is of nie.
Verder bepaal die voorgestelde regulasies dat geen leerder op grond van taal toegang tot ŉ skool geweier kan word nie en dat leerders wat binne ŉ radius van 30 km van die skool woon, steeds binne die betrokke skool se voedingsgebied val.
Die publiek het tot Donderdag tyd gehad om kommentaar op die voorgestelde regulasiewysigings te lewer, wat Lesufi op 30 Julie bekendgemaak het.
AfriForum, die SOS en Solidariteit het op 16 Augustus ŉ aanlyn platform #VirSkole geskep waar lede van die publiek maklik op die wetswysigings kommentaar kon lewer. Sowat 10 000 mense het binne twee weke die platform gebruik om hul insette oor die voorgestelde regulasies te gee.
Die SOS het ook die hoof van die departement en Lesufi versoek om die groep wat die oorhandiging behartig, toe te spreek. ŉ Verteenwoordiger van die onderwysdepartement het egter die kommentare ontvang.
“Deur die kommentaar persoonlik te oorhandig, dwing ons die departement om kennis daarvan te neem dat duisende belanghebbendes ŉ grief het wat die voorgestelde regulasiewysigings betref.
“Ons doen ŉ beroep op die departement om hierdie kommentaar ernstig te oorweeg wanneer ŉ uiteindelike besluit oor die wysiging van die toelatingsregulasies geneem word,” het Werner Human, Solidariteit se adjunkbestuurshoof vir regsdienste, gesê.
Melanie Buys, hoof van stelsels by die SOS, het bygevoeg dat die witskrif vir onderwys van 1996 beklemtoon dat ouers en die gemeenskap ’n belangrike rol het in die opvoeding van hulle kinders en dat die staat se rol in ’n openbare skool tot die minimum beperk moet word.
“Openbare skole is ook al hoe meer afhanklik van hulpbronne vanaf die gemeenskap, aangesien die regering al hoe minder ondersteuning aan skole bied.
“Hierdie magsvergryp deur die LUR sal nadelig wees vir alle skole en die gemeenskap magteloos laat ten opsigte van die opvoeding van hulle eie kinders,” het Buys gesê.
Talle ouers en lede van die publiek het hulle stem dik gemaak teen die voorgestelde wysiging van Gautengse skole se toelatingsregulasies. Foto: Reon Janse van Rensburg.
“Lesufi het talle openbare vergaderings gehou waar bekommerde Afrikaanse ouers vrae gevra het. Dié vrae is egter nie by een van die vergaderings beantwoord nie. Inteendeel, ouers wat veral oor moedertaalonderrig gevra het, is as rassiste uitgekryt.
“Dit was dalk vir Lesufi maklik om Afrikaanse ouers by openbare vergaderings te ignoreer, maar dit gaan moeiliker wees om 10 000 amptelike kommentaarstukke met dieselfde minagting te bejeën,” het Carien Bloem, koördineerder vir onderwys by AfriForum, gesê.
Human meen die voorgestelde regulasies neem besluitnemingsvermoë weg van ouers en beheerliggame en setel dit ten volle by die departement.
“ŉ Saamwerkverhouding word deur die Skolewet en konstitusionele hof vereis, maar dit word in geheel misken in die voorgestelde regulasies. Skole wat volkome afhanklik is van die staat se uitsette sal van bedenklike gehalte wees en daarom is ŉ gedesentraliseerde model aangewese en behoort dit aangemoedig te word deur die departement,” het Human bygevoeg.
Hy sê indien voorgestelde regulasies in die huidige formaat aanvaar word, kan dit moontlik in die hof uitgedaag word. Hy het bevestig dat die SOS, Solidariteit en AfriForum alle middels tot hulle beskikking sal uitput om die voorgestelde regulasies teen te staan.
dis baie swak voordele en wag al lank vir die toelantings en niks gehoor van smse nie dis more einde van die maand en almal wag gespanning of die goedkeuring met die Gr 1 en Gr 8 .
Maar net nog n taktiek om standaarde by funksionele skole ook tot in die grond in af te trek. Dan is almal mos gelyk en ewe onnosel! Jong misdadigers wat binne n radius van 30 km van n skool af woon, moet dus toegelaat word. Wonder wat die ouderdomsperk vir graad 8 gaan wees: 21 jaar of 30 jaar?
Hierdie hele storie van Lesufi is tog maar net gemik op een ding: Om Afrikaanse skole te ontwrig en op te mors. Dis die onderleggende rede.
Hoekom so baie praat, vat Lesufi hof toe en kry klaar. Hy is mos totaal buite orde.
Hy sal aanhou tot daar nie meer ‘n onderwysdepartement of skole is nie.
Hy wil die blankes en Afrikaanssprekendes uitwerk.
Hierdie was ‘n opskrif en artikel op IOL op die 22ste Augustus 2018:
Lesufi ‘a dictator who was silently trying to attack Afrikaans’
Pretoria – Education MEC Panyaza Lesufi was “a dictator who was silently trying to attack Afrikaans”.
This was one of the accusations levelled against him during a public meeting he convened to inform parents of draft amendments to the admission of pupils to public schools…..”” ens. op IOL.